PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/PK/4/1/218						Bratislava 20. 7. 2001

Protimonopolný úrad Slovenskej republiky, IV. výkonný odbor ako úrad príslušný podľa § 11 a § 12 zákona č. 188/1994 Z. z. o ochrane hospodárskej súťaže v znení neskorších predpisov v správnom konaní začatom na návrh podnikateľa Vaša stravovacia, s. r. o., Miletičova 1, 821 08 Bratislava, IČO 35683813, vo veci dohody obmedzujúcej súťaž podnikateľov LINDBERGH, a. s., Pestovateľská 4, 821 04 Bratislava, IČO 35752700; LE CHEQUE DEJEUNER, s. r. o., Vajnorská 32, 831 03 Bratislava, IČO 31396674; Gastroservis, s. r. o., Košická 56, P. O. BOX 21, 820 15 Bratislava, IČO 31328695 a SODEXHO PASS SR, s. r. o., Tomášikova 30, 821 01 Bratislava, IČO 35741350 a podľa zákona č. 71/1967 Zb. o správnom konaní 
r o z h o d o l

na základe § 29 ods. 1 zákona č. 71/1967 Zb. o správnom konaní tak, že správne konanie p r e r u š u j e na dobu 30 dní odo dňa právoplatnosti tohto rozhodnutia, pretože účastník konania Vaša stravovacia, s. r. o., Miletičova 1, 821 08 Bratislava, IČO 35683813, bol vyzvaný, aby v lehote 30 dní odo dňa doručenia výzvy odstránil nedostatky podania.

O d ô v o d n e n i e:

Protimonopolnému úradu Slovenskej republiky, IV. výkonnému odboru (ďalej len "úrad") bol dňa 9. 7. 2001 doručený návrh na začatie konania vo veci dohody obmedzujúcej súťaž spoločnosti Vaša stravovacia, s. r. o., Miletičova 1, 821 08 Bratislava, IČO 35683813 (ďalej len "Vaša stravovacia"), zaevidovaný úradom pod číslom 3264/2001, v ktorom upozorňuje na konanie spoločností LINDBERGH, a. s., Pestovateľská 4, 821 04 Bratislava, IČO 35752700 (ďalej len "Lindbergh"); LE CHEQUE DEJEUNER, s. r. o., Vajnorská 32, 831 03 Bratislava, IČO 31396674 (ďalej len "Cheque"); Gastroservis, s. r. o., Košická 56, P. O. BOX 21, 820 15 Bratislava, IČO 31328695 (ďalej len "Gastroservis") a SODEXHO PASS SR, s. r. o., Tomášikova 30, 821 01 Bratislava, IČO 35741350 (ďalej len "Sodexho pass"), a označuje ho za dohodu obmedzujúcu súťaž.
Tento návrh bol síce doručený úradu po nadobudnutí účinnosti zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, no vzhľadom na znenie § 44 ods. 1 tohto zákona sa právne vzťahy vzniknuté pred dňom nadobudnutia účinnosti tohto zákona posudzujú podľa doterajších predpisov, t. j. podľa zákona č. 188/1994 Z. z. o ochrane hospodárskej súťaže v znení neskorších predpisov (ďalej len "zákon").

Podľa § 12 zákona v spojení s § 18 zákona č. 71/1967 Zb. o správnom konaní začalo dňa 9. 7. 2001 správne konanie na návrh podnikateľa Vaša stravovacia vo veci dohody obmedzujúcej súťaž podľa § 3 zákona podnikateľov Lindbergh; Cheque; Gastroservis a Sodexho pass. Účastníkmi predmetného správneho konania sú: Vaša stravovacia; Lindbergh; Cheque; Gastroservis a Sodexho pass.

Vzhľadom na zistenie úradu, že podanie spoločnosti Vaša stravovacia nemá predpísané náležitosti v zmysle § 19 ods. 2 zákona č. 71/1967 Zb. o správnom konaní, pričom jeho nedostatky nie sú drobného rázu a bránia vecnému vybaveniu podania, úrad listom číslo 3386/PMÚ SR/2001 zo dňa 19. 7. 2001 podľa § 19 ods. 3 zákona č. 71/1967 Zb. o správnom konaní vyzval spoločnosť Vaša stravovacia, aby v určenej lehote odstránila nedostatky podania.

Vzhľadom na to, že v zmysle § 29 ods. 1 zákona č. 71/1967 Zb. o správnom konaní v prípadoch, kedy bol účastník konania vyzvaný, aby v určenej lehote odstránil nedostatky podania podľa § 19 ods. 3 zákona č. 71/1967 Zb. o správnom konaní, prerušenie konania je obligatórne, úrad rozhodol tak, ako je uvedené vo výroku tohto rozhodnutia.
Podľa § 29 ods. 5 zákona č. 71/1967 Zb. o správnom konaní pokiaľ je konanie prerušené, lehoty podľa tohto zákona neplynú. Lehota prestane plynúť odo dňa oznámenia tohto rozhodnutia. 
Podľa § 29 ods. 4 zákona č. 71/1967 Zb. o správnom konaní úrad bude v konaní pokračovať len čo pominú prekážky, pre ktoré sa konanie prerušilo, najneskôr však nasledujúci deň po uplynutí lehoty určenej vo výroku tohto rozhodnutia. 

P o u č e n i e :

Podľa § 29 ods. 3 zákona č. 71/1967 Zb. o správnom konaní proti tomuto rozhodnutiu sa nemožno odvolať.

	Ing. Peter Čech
riaditeľ IV. výkonného odboru 	

Rozhodnutie sa doručuje:

Vaša stravovacia, s. r. o.
Ing. Libor Daněk
konateľ
Miletičova 1
821 08 Bratislava 2

LINDBERGH, a. s.
Ing. Miroslav Záviš
predseda predstavenstva
Pestovateľská 4
821 04 Bratislava 2

LE CHEQUE DEJEUNER, s. r.o.
Štefan Petrík
konateľ
Vajnorská 32
831 03 Bratislava 3

Gastroservis, s. r. o.
Michael Emil Roland Morizet
konateľ
Košická 56
P. O. BOX 21
820 15 Bratislava 

SODEXHO PASS SR, s. r. o.
Ľuboš Kravárik
konateľ
Tomášikova 30
821 01 Bratislava 2